শামসুজ্জামান খান: আমার আগে কেউ না কেউ কিন্তু এই কাজটা করেছিলেন। ডক্টর দীনেশচন্দ্র সেনের কথা বলতে হবে। ময়মসিংহ গীতিকা কিন্তু এক সময়ে বিশ্বব্যাপি আলোড়ন সৃষ্টি করেছিল। সেই কথাটাও অনেকেই জানতেন। তো এ্যালান ডান্ডিস তাত্ত্বিকভাবে আমাদের শিক্ষা দিয়ে উনি আমাদের বললেন, তোমাদের এখানে কাজ করার জন্য সবচে’ভালো হবে হেনরি গ্লাসি। উনি মেটেরিয়াল কালচারের খুবই বিখ্যাত প্রফেসর। উনি সাধারণ মানুষের সাথে খুব মিশতে পারেন। আমি তাকে অন্তত সাত বার বাংলাদেশে এনেছি। এ্যালানকে একবার। হংকোকে দুইবার। তো উনি সাতবার এসে ফিল্ড ওয়ার্ক করে চমৎকার একটি বই লিখলেন: লাইফ এন্ড আর্ট ইন বাংলাদেশ। যে বইটা পরে বাংলা একাডেমি থেকে অনূদিত হয়েছে। এভাবেই ফোকলোরের সাথে আমার সম্পর্ক। এবং আমি এই চিন্তাধারা থেকেই ফোকলোর সম্পর্কে কিছু কাজ করার চেষ্টা করছি। আমাদের এই দেশে যাতে ফোকলোরের একটা ক্যাডার গড়ে তোলে, সে জন্য ট্রেনিং ওয়ার্কশপটা এখনো বজায় রেখেছি। প্রতি বছরই পয়লা বৈশাখে আমরা দুইজনকে নিয়ে আসি। একজন হয়ত ভারতীয়, একজন আমেরিকা থেকে আসেন। এরা এসে সামারিজগুলো করেন। ওই সামারিজ আমরা ওই সময় করি এইজন্য, পয়লা বৈশাখে যে বিশাল মিছিল হয়, এটাও তো ফোকলোরের একটা ব্যাপার। তাই সেইটা সম্পর্কে ধারণা নেয়ার জন্য এবং তাদের দেখানোর জন্য… বাংলাদেশ সম্পর্কে যেন তাদের উচ্চ ধারণা হয়, সেক্যুলার মাল্টিকালচারের একটা পরিবেশ আছে। না হলে হিন্দু-মুসলিম-বৈদ্ধ-খৃস্টান সবাই মিলে নববর্ষ একসাথে পালন করে কিভাবে! এদের জাতিসত্তার বিকাশের ক্ষেত্রে এইটাও কিন্তু গুরুত্বপূর্ণ অবদান রেখেছে। এবং এটা করায় যেটা হয়েছে, জামদানিকে আমরা ইউনেস্কোর বিশ্ব ঐতিহ্যে স্বীকৃত করাতে পেরেছি। আমরা বাংলা একাডেমি থেকে ফাইল তৈরি করে দিয়েছি। অন্যরা পারেনি। শিল্পকলা দিয়েছিল, হয় নাই। জাদুঘর দিয়েছিল, হয় নাই। আমাদের হয়েছে। এবং মঙ্গল শোভাযাত্রা, এটাও স্বীকৃতি পেয়েছে।